Broj: 711-I-526-P-144-20/21-09-19

Zagreb, 26. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **temeljem neanonimne prijave mogućeg sukoba interesa dužnosnika Klaudia Vitasovića, gradonačelnika Grada Vodnjana,** na 117. sjednici, održanoj 26. veljače 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Klaudia Vitasovića, gradonačelnika Grada Vodnjana, neće se pokrenuti s obzirom da iz prikupljenih podataka i dokumentacije povodom zaprimljenih prijava, u kojima se navode okolnosti da je supruga dužnosnika zaposlena na Istarskom veleučilištu kao voditeljica računovodstva i financija unatoč činjenici da je za Veleučilište poslove računovodstva istovremeno obavljalo trgovačko društvo Genia d.o.o. kao i okolnost da je Istarsko veleučilište sklopilo ugovor s tvrtkom M.S.J. d.o.o. čija je direktorica supruga dužnosnika Klaudia Vitasovića, ne proizlazi da je u postupanju prijavljenog dužnosnika došlo do moguće povrede odredbi ZSSI-a.**

Obrazloženje

Protiv dužnosnika Klaudia Vitasovića, gradonačelnika Grada Vodnjana, podnesena je dana 5. lipnja 2020.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-2050-P-144/20-01-4., povodom koje se vodi predmet broj P-144/20.

U navedenoj prijavi prijavitelj ističe da je supruga dužnosnika u listopadu 2019.g. zaposlena kao šefica financija na Istarskom veleučilištu iako nije postojao plan da se ista zaposli jer sve financije za Veleučilište obavlja knjigovodstveni servis Genia d.o.o. Nadalje, prijavitelj ističe kako obrt supruge dužnosnika M.S.J. d.o.o. obavlja poslove čišćenja za Veleučilište te da su računi za usluge istog veliki.

Dana 18. rujna 2020.g. podnesena je druga neanonimna prijava koja je u knjizi ulazne pošte Povjerenstva zaprimljena pod brojem: 711-U-3379-P-144/20-05-4 i u kojoj se navodi bila da je tvrtka MSJ. d.o.o., MBS: 130036203, OIB: 96311308620 zastupana po direktorici ….. ……… ……….. sklopila Ugovor o čišćenju sa Istarskim veleučilištem 24. travnja 2019. godine u Puli po preporuci gospođe ……. ………., supruga Valtera Drandića (IDS). Računi MSJ obrta za čišćenje su iznosili od 6.500,00 do 8.000,00 kn. Nadalje, navodi se da je prije gospođe ……….. postojao servis za čišćenje PMB servis, vlasnika ………. ……… ………, koji je imao skoro 2.000,00 kn manje račune a gospođa koja je čistila je uredno obavljala dužnost. Nadalje, navodi se da je supruga gradonačelnika grada Vodnjana Klaudia Vitasovića, sklopila sa Istarskim veleučilištem Ugovor o radu na neodređeno vrijeme dana 09. listopada 2019. godine u Puli radi obavljanja poslova Voditeljice računovodstva i financija u punom radnom vremenu, neto plaća 7.500,00 kn, a da su MSJ sluge čišćenja uredno pružale usluge i nakon zapošljavanja gospođe dok na nepravilnost nije ukazano iz županije te se sporazumni raskid ugovora između Istarskog veleučilišta i MSJ obrta potpisuje 01. siječnja 2020.g. Nadalje, navodi se i kako je sporno zapošljavanje šefa računovodstva i financija budući da Genia d.o.o knjigovodstveni servis obavlja računovodstvene usluge i usluge poreznog savjetovanja Istarskom veleučilištu od 2013. godine do danas. Navodi se da je ugovor između njih sklopljen 02. travnja 2019. te da je računovodstveni servis obavljao usluge računovodstva za proračunske korisnike kao što su ustroj i vođenje poslovnih knjiga, ustroj i vođenje evidencija, kontiranje svih knjigovodstvenih isprava, izrada temeljnica, knjiženje, saldakonti dobavljača i kupaca, vođenje nefinancijskih i financijskih ulaganja, vođenje sitnog inventara, obračun amortizacije, sastavljanje svih temeljnih financijskih izvještaja, sastavljanje tromjesečnih financijskih izvještaja, sastavljanje izvještaja po nalogu osnivača, obračun plaća, naknada, prijave i odjave radnika, obračun drugog dohotka, izvještavanje u sustav MIK, evidentiranje rashoda, financijski plan i rebalans, fiskalna odgovornost, javna nabava. Nadalje, navodi se da Istarsko veleučilište plaća tvrtki Genii d.o.o. za usluge šefa računovodstva po Ugovoru 8.500,00 kn neto., na godišnjoj razini naknada iznosi 110.500,00 kn. Isto tako, navodi se da je na Veleučilištu zaposlen i viši referent za financijsko računovodstvene poslove, koji je do dolaska supruge dužnosnika uredno i savjesno obavljao sve financijske poslove i dostavljao podatke radnika, vanjskih suradnika Genii d.o.o. na daljnju obradu radi ostvarivanja prava iz radnog odnosa. Navedeno je da isti referent i dalje radi na Veleučilištu, na da mu je većina poslovnih zadaća oduzeta ali i dalje prima plaću višeg referenta za financijsko računovodstvene poslove u iznosu od 6.200,00 kn. Nadalje, prijavitelj naglašava da Veleučilište ima samo 19 zaposlenih djelatnika i 20-ak studenata, pa potrebe za zapošljavanjem šefa računovodstva i financija nema jer sve poslove vođenja radi Genia d.o.o, a dokumentaciju je pripremao referent te se stoga zapošljavanjem supruge dužnosnika oštećuje proračun budući da troškovi zapošljavanja supruge dužnosnika i referenta iznose na godišnjoj razini oko 164.400,00 kuna a za usluge vanjskog servisa 110.500,00 kuna.

Dana 28. rujna 2020.g. podnesena je treća neanonimna prijava koja je u knjizi ulazne pošte Povjerenstva zaprimljena pod brojem: 711-U-3486-P-144/20-06-4 i u kojoj se navodi da se tri mjeseca na Veleučilištu kršio zakon budući da je obrt M.S.J. iz Vodnjana obavljao poslove za Veleučilište a da je njegova direktorica ……… ………. ……….. od 9. listopada 2019.g. zaposlena na neodređeno na mjesto voditeljice računovodstva i financija.

Člankom 3. stavkom 1. točkom 28. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Klaudio Vitasović bio gradonačelnik Grada Vodnjana u mandatu 2013.-2017.g. kao i da isti ponovno obnaša navedenu dužnost od 29. svibnja 2017.g. Slijedom navedenog, povodom obnašanja navedene dužnosti, dužnosnik Klaudio Vitasović obvezan je postupati sukladno odredbama ZSSI-a.

Člankom 39. stavak 1. propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Povjerenstvo je dužno izvijestiti podnositelja prijave o svojoj odluci.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Sukladno članku 1. stavku 2. ZSSI-a, svrha toga Zakona je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno članku 4. stavku 2. ZSSI-a, član obitelji dužnosnika u smislu toga Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Povjerenstvo je radi utvrđivanja relevantnih činjenica izvršilo uvid u sudski registar Trgovačkog suda u Pazinu te je pod MBS: 130036203, OIB: 96311308620, upisano trgovačko društvo M.S.J. d.o.o. čiji je osnivač i osoba ovlaštena za zastupanje ……… ………. ………….. Usporedbom OIB-a u sudskom registru i izvješću o imovinskom stanju dužnosnika Povjerenstvo je utvrdilo da se radi o supruzi dužnosnika Klaudia Vitasovića.

Uvidom u sudski registar Trgovačkog suda u Pazinu utvrđeno je pod MBS: 040159322, OIB: 79550001298 upisana stanova Istarsko veleučilište te kao jedini osnivač iste Istarska županija.

Isto tako, Povjerenstvo je od Istarskog veleučilišta zatražilo podatke je li na Istarskom veleučilištu zaposlena gospođa …… …….. ……., ukoliko jest od kada i na kojim poslovima, je li zasnivanju radnog odnosa s gospođom …….. ……. prethodio natječaj te ukoliko jest gdje je objavljen, ukoliko je zapošljavanju po objavljenom natječaju prethodio postupak testiranja zatražen je uvid u natječajnu dokumentaciju kao i u postupak koji je prethodio odabiru i završno donošenju ugovora o radu sa imenovanom, a ukoliko nije postojala obveza raspisivanja natječaja, postavljen je upit na koji je način zasnovan radni odnos, je li bilo više kandidata za isto radno mjesto, na koji je način ……. …….. ……. iskazala namjeru za zapošljavanjem odnosno je li zaposlena na nečiji prijedlog ili preporuku i čiju te je li ugovor o radu s gospođom ……. ……… sklopljen na osnovi prethodne suradnje ili mogućeg rada na određeno vrijeme u vašoj ustanovi, ukoliko da o kakvoj je suradnji riječ.

Istarsko veleučilište je odgovorilo na traženje Povjerenstva dana 9. srpnja 2020.g. dopisom KLASA: 740-01/20-01, URBROJ:2168/01-380-IV-02/01-20-16 navodeći da je ……. …….. …… zaposlena na Veleučilištu dana 09.10.2019.g. na poslovima voditelja računovodstva i financija te da je zasnivanju predmetnog radnog odnosa prethodio javni natječaj koji je objavljen u Glasu Istre dana 17. rujna 2019.g. i na Internet stranicama Veleučilišta. Nadalje, navodi se i da je prilikom zapošljavanja, sukladno pozitivnoj praksi Veleučilišta, komisijski provedena provjera dostavljene dokumentacije te su provedeni osobni intervjui Povjerenstva sa aplikantima na temelju čega je Povjerenstvo predložilo kandidata za predmetno radno mjesto. U prilog svojem očitovanju Veleučilište je dostavilo tekst objavljenog natječaja za zasnivanje radnog odnosa na radno mjesto Voditelj računovodstva i financija, Odluku o imenovanju Povjerenstva za izbor zaposlenika, Zapisnik Povjerenstva od dana 3. listopada 2019.g., dokaz o objavi natječaja na internetskim stranicama Veleučilišta i u novinama Glas Istre te Ugovor o radu od 9. listopada 2019.g. sklopljen sa suprugom dužnosnika.

Dodatno, Povjerenstvo je od Veleučilišta zatražilo i podatke obavlja li društvo M.S.J. d.o.o., MBS: 130036203, OIB: 96311308620 poslove za Istarsko veleučilište i ukoliko obavlja, koje poslove obavlja i od kada, ima li Veleučilište ugovor s vanjskim servisom za obavljanje poslova financija te ukoliko ima, kada je sklopljen predmetni ugovor, s kojom tvrtkom te koje poslove za Veleučilište obavlja predmetni vanjski servis, a koje računovodstvo i financije unutar samog Veleučilišta te ukoliko Veleučilište nema ugovor s vanjskim servisom za obavljanje poslova financija, je li prije zapošljavanja …….. ……… ……… na mjesto voditelja računovodstva i financija takav ugovor postojao te je li isti istekao ili je raskinut.

Veleučilište je odgovorilo dana 09. listopada 2020.g. dopisom KLASA: 740-01/20-01, URBROJ: 2168/01-380-IV-02/01-20-29 navodeći da društvo M.S.J. d.o.o., MBS: 130036203, OIB: 96311308620 ne obavlja poslove za Istarsko veleučilište. Isto tako navodi se i da Veleučilište ima sklopljen ugovor o obavljanju knjigovodstvenih usluga sa tvrtkom Genia d.o.o. iz Pule, , predmetni ugovor je sklopljen 18. travnja 2020.g. te da tvrtka Genia d.o.o. iz Pule za Veleučilište obavlja slijedeće poslove: ustroj i vođenje poslovnih knjiga (dnevnik, glavna knjiga, knjiga UR-a i IR-a), vođenje evidencije nefinancijskih i financijskih ulaganja, saldakonti dobavljača i kupaca, evidencija sitnog inventara, kontiranje knjigovodstvenih isprava, izrada odgovarajućih temeljnica za knjiženje, knjiženje blagajničkih izvještaja, ostale evidencije prema posebnim potrebama, obračun amortizacije, sastavljanje financijskih izvještaja PRRAS, Bilanca, Obveze, P-Vrio i dr., sastavljanje tromjesečnih statističkih izvještaja i ostalih potrebnih izvještaja u zadanim rokovima za ustanove, završno izvješće, sastavljanje izvještaja prema zahtjevu osnivača, obračun plaća, naknada i drugih primanja radnika (obrazac JOPPD, M4), prijave i odjave radnika putem sustava e-MIO, obračun drugog dohotka, izvještavanje u sustav MIK Istarske županije, evidentiranje rashoda sukladno dobivenim izvorima financiranja, sudjelovanje u praćenju izvršenja ugovornih obaveza temeljem ugovora o javnoj nabavi kao i sudjelovanje u izradi financijskih planova i rebalansa te sudjelovanje u izradi izjave o fiskalnoj odgovornosti. Nadalje, navodi se da Ured financija i računovodstva unutar samog Veleučilišta obavlja slijedeće poslove: izdaje narudžbenice za potrebe naručivanja roba, usluga i radova, prati izvršavanje ugovornih obveza prema svim ugovorima koji su sklopljeni s Veleučilištem, izrađuje zapisnike o preuzimanju roba te njihovo stavljanje u uporabu s odgovarajućim inventurnim brojevima, vodi izdavanje i evidenciju putnih naloga, prati zakonitost trošenja financijskih sredstava koji moraju biti usklađeni s usvojenim Financijskim planom (Proračunom) za tekuću godinu, sudjeluje u sastavljanju godišnjeg financijskog plana (Proračuna) te brine i prati njegovo izvršenje, izvještava ured Dekana o rezultatima poslovanja, prikuplja i kontrolira sve podatke u vezi obračuna plaća, radnih sati, naknada za bolovanje, otpremnina, ugovora o djelu i drugih oblika isplata, izdaje potvrde zaposlenicima s osnova plaća i drugih primanja, izrađuje izlazne račune za školarine i ostale poslove referade, zaprima sve ulazne račune bilo papirnatim putem ili putem e-servisa, dodjeljuje im redne brojeve URE, upisuje broj konta, izvor financiranja, priprema svu ulaznu i izlaznu dokumentaciju koja se šalje servisu Genia d.o.o. na knjiženje, prikuplja sve potrebne podatke i dokumente za izradu ugovora pri prijavama radnika ili odjavama, pomaže u poslovima prijema pošte i urudžbenog zapisnika, prati urednost naplate dugovanja te izdaje pismene opomene dužnicima, prati izvršavanje trošenja financijskih sredstava prema izvorima financiranja, posebno vodi troškove za svaki pojedini projekt, vrši godišnji inventurni popis financijske imovine i sudjeluje prema odluci i u izvršenju popisa nefinancijske imovine Veleučilišta, sudjeluje u izradi rebalansa, financijskog plana (Proračuna) te u izradi izjave o fiskalnoj odgovornosti, obavlja i sve druge poslove koji proizlaze iz redovnog rada Veleučilišta ,a odnose se na srodno područje, obavlja i druge srodne poslove koje mu povjeri Upravno vijeće, dekan, prodekan i tajnik Veleučilišta. Ističe se i kako je važno naglasiti da je predmetni ustroj vođenja računovodstva i financija uspostavljen još 2014. godine te da od tada Veleučilište ima Voditeljicu računovodstva i financija te paralelno sa istom funkcijom ima angažiran vanjski servis sa kojim se sklapaju ugovori o obavljanju knjigovodstvenih usluga sukladno provedenom postupku nabave. Poslovi Voditeljice financija i računovodstva i vanjskog servisa su jasno razlučeni i podijeljeni te svako obavlja svoj različiti dio poslova. Nadalje, navodi se i da je promjena na mjestu voditelja računovodstva i financija je nastupila zbog zahtjeva bivše voditeljice računovodstva i financija koja je razriješena sa te dužnosti na vlastiti zahtjev te je nakon toga raspisan natječaj i zaposlena ……… ………. ……….. Dakle, da Veleučilište, zbog složenosti i obujma poslova, odgovornosti prema studentima i osnivaču i konstantnih izmjena zakonskih propisa o računovodstvu, dugi niz godina ima zaposlenog voditelja računovodstava i financija te angažiran vanjski servis za obavljanje poslova financija kako bi se financije vodile u potpunosti u skladu sa zakonskim propisima.

Na temelju prikupljenih podataka i dokumentacije, vezano za zapošljavanje supruge dužnosnika na Istarskom veleučilištu, Povjerenstvo ne nalazi da je u postupanju dužnosnika Klaudia Vitasovića došlo do mogućeg počinjenja povreda odredbi ZSSI-a, s obzirom da je utvrđeno da je njegova supruga zaposlena na temelju objavljenog i provedenog javnog natječaja. Isto tako Povjerenstvo nije utvrdilo niti interesnu povezanost dužnosnika Klaudia Vitasovića s Istarskim veleučilištem, a budući da je osnivač iste Istarska županija, a ne Grad Vodnjan.

 Povjerenstvo ističe kako se od svih dužnosnika, očekuje dodatna razina transparentnosti prilikom donošenja odluka s ciljem otklanjanja dojma pogodovanja određenim interesno povezanim osobama. Stoga se u svim situacijama potencijalnog sukoba interesa kao i situacijama u kojima je potrebno otkloniti svaku sumnju da je dužnosnik svoju dužnost i ovlasti koristio za probitak povezane osobe, od istoga očekuje da se izuzme od postupka sudjelovanja u provedbi natječaja u kojem sudjeluje ili se odlučuje o pravima njemu povezane osobe, odnosno da navedenu povezanost deklarira a svoje ovlasti u navedenom postupku delegira na drugu osobu.

 Međutim, Povjerenstvo ističe kako u konkretnom slučaju dužnosnik Klaudio Vitasović nije sudjelovao u postupku izbora svoje supruge za radno mjesto Voditeljice računovodstva i financija.

 Nadalje, Povjerenstvo ističe kako supruga dužnosnika nije i sama dužnosnica te stoga Povjerenstvo nije ovlašteno utvrđivati je li kod iste postojao sukob interesa, a vezano uz činjenicu da je tvrtka iste obavljala poslove čišćenja za Istarsko veleučilište na kojem je supruga dužnosnika i sama zaposlena.

 Stoga, Povjerenstvo je donijelo odluku kao što je to navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Klaudio Vitasović, elektronička dostava
2. Na znanje podnositeljima prijava
3. Objava na internetskoj stranici Povjerenstva
4. Pismohrana